The Flash (elokuva)

**The Flash** on vuonna 2023 ensi-iltansa saanut DC Comicsin sarjakuvahahmoon Barry Allen / Salama perustuva supersankarielokuva. Se on DC Extended Universen (DCEU) kolmastoista elokuva. Elokuvan ohjasi Andy Muschietti ja käsikirjoitti Christina Hodson. Elokuvan pääosissa ovat Ezra Miller, Sasha Calle, Michael Shannon, Ron Livingston, Maribel Verdú, Kiersey Clemons, Antje Traue ja Michael Keaton. Elokuvassa Barry Allen matkustaa ajassa taaksepäin estääkseen äitinsä kuoleman, mutta päätyykin nykyhetkeen palaamista yrittäessään aivan toisenlaiseen aikajanaan.

Salamasta kertova elokuva oli suunnitteilla jo vuodesta 2004 alkaen. Vuonna 2014 siitä päätettiin tehdä osa DC Extended Universea. Useita elokuvantekijät olivat ehdolla ohjaajiksi, kuten Seth Grahame-Smith, Rick Famuyiwa, sekä Jonathan Goldstein ja John Francis Daley. He kaikki kuitenkin erosivat projektista luovien erimielisyyksiensä vuoksi, ennen kuin Muschietti ja Hodson liittyivät mukaan heinäkuussa 2019. Elokuvan juoni lainaa elementtejä *[[Flashpoint (sarjakuva)|Flashpoint]]*-sarjakuvasta. Lisäksi useat näyttelijät aiemmista DCEU-elokuvista palaavat rooleihinsa sekä Keaton näyttelemään oman elokuvauniversuminsa Batmaniä. Kuvaukset alkoivat Lontoossa huhtikuussa 2021 ja sijoittuivat myös eri puolille Isoa-Britanniaa, kunnes ne saatiin päätökseen lokakuussa 2021.

*The Flash* sai maailmanensi-iltansa Grauman’s Chinese Theatressa, Hollywoodissa, 12. kesäkuuta 2023. Elokuvateattereihin se ilmestyi Suomessa 14. kesäkuuta 2023 ja Yhdysvalloissa 16. kesäkuuta 2023.

## Juoni
Central Cityn poliisivoimien rikoslaboratorion työntekijä Barry Allen, joka toimii myös yliluonnollisen nopeana supersankarina nimellä Salama, auttaa Bruce Waynea / Batmania sekä Diana Princeä / Ihmenaista pankkiryöstön estämisessä. Mutta Barryn isä Henry on ollut vuosia vankilassa syytettynä Barryn äidin, Noran, kuolemasta. Epäonnistuttuaan jälleen isänsä syyttömyyden todistamisessa, Barry huomaa pystyvänsä matkustamaan nopeusvoiman avulla ajassa taaksepäin. Huolimatta Brucen varoituksista aikamatkustuksen seurauksista, Barry palaa päivään, jona Nora kuoli ja muuttaa siihen vaikuttaneita yksityiskohtia.

Mutta Barryn yrittäessä palata takaisin nykyhetkeen, mustapukuinen hahmo tönäisee hänet vaihtoehtoiseen menneisyyteen, vuoteen 2013, missä Barryn molemmat vanhemmat ovat elossa. Barry tapaa menneisyyden minänsä ja muistaa, että kyseessä on päivä, jona hän sai voimansa, ollessaan harjoittelijana rikoslaboratoriossa. Molemmat Barryt murtautuvat laboratorioon, missä salama iskee sekä 2013-Barryyn että kemikaalipulloihin. 2013-Barry saa nopeusvoimat, mutta Barry menettää omansa. Barryn yrittäessä seuraavana päivänä opettaa uusista voimistaan innostunutta 2013-Barrya käyttämään niitä vastuullisesti, televisiolähetykset paljastavat, että on koittanut päivä, jona kenraali Zod alun perin saapui Maahan.

Oikeuden Puolustajien kokoaminen vaikuttaa mahdottomalta, koska Victor Stonesta ei ollut vielä tullut Kyborgia, Dianan olinpaikkaa ei tiedetä, eikä Arthur Curry / Vesimies ollut tässä aikajanassa koskaan syntynyt. Batman on kuitenkin yhä olemassa, joten molemmat Barryt matkustavat Waynen kartanoon, missä he kohtaavat vanhemman ja eläkkeelle jääneen version Bruce Waynestä. He taivuttelevat Brucen auttamaan Kal-Elin / Clark Kentin / Teräsmiehen etsimisessä, ja Lepakkoluolan tietokoneen avulla jäljittävät kryptonilaisen kapselin Siperiaan. Mutta venäläisten tutkijoiden vangitsema kryptonilainen on nainen nimeltä Kara Zor-El, joka sanoo olevansa Kal-Elin serkku. Pelastettuaan Karan laitoksesta, Barry pyytää Brucen apua saadakseen nopeusvoimansa takaisin. Ensimmäinen yritys epäonnistuu, joten Kara kantaa hänet taivaalle ukkosmyrskyn keskelle, ja salamanisku palauttaa Barryn voimat.

Kara, Bruce ja molemmat Barryt käyvät taisteluun Zodin joukkoja vastaan. Karalle paljastuu, että Zod oli tässä aikajanassa löytänyt Kal-Elin kapselin ja tappanut hänet. Mutta koodeksi, jota tarvittiin muuttamaan Maa Kryptonin kaltaiseksi olikin Karassa itsessään. Zod onnistuu tappamaan Karan ja Bruce joutuu uhraamaan itsensä. 2013-Barry matkustaa ajassa taaksepäin, mutta Kara ja Bruce kuolevat uudelleen. 2013-Barry yrittää yhä useamman kerran, mutta Barry huomaa multiversumin uhkaavan romahtaa kokonaan, ja yrittää estää sen. Silloin mustapukuinen hahmo ilmestyy uudelleen ja paljastuu tulevaisuuden versioksi 2013-Barrystä, josta oli tullut Pimeä Salama. Pimeä Salama oli varmistanut oman syntytarinansa heittämällä Barryn vuoteen 2013, ja vuosia kestäneiden yritysten jälkeen pelastaa Kara ja Bruce sekä pysäyttää Zod, hän uskoi nyt voivansa korjata oman aikajanansa vain tappamalla Barryn. 2013-Barry kuitenkin uhraa itsensä ja aiheuttaa paradoksin, joka tuhoaa Pimeän Salaman.

Lopulta Barry korjaa aikajanalle tekemänsä vahingot ja hyväksyy äitinsä kuoleman. Mutta hän järjestää asiat niin, että nykyhetkessä Wayne-yhtiöiden uudet valvontakamerat osoittavat Henryn syyttömyyden. Henryn vapauduttua vankilasta, Barry tapaa Brucen, jonka ulkonäkö on muuttunut Barryn aikamatkustuksen seurauksena. Lopputekstien jälkeisessä kohtauksessa Barry yrittää kertoa humaltuneelle Arthur Currylle seikkailuistaan.

## Näyttelijät

## Tuotanto
### Kehittely
DC Comicsin hahmoon, Salamaan, keskittyvän elokuvan kehittely alkoi 1980-luvulla, kun Warner Bros. palkkasi sarjakuvakirjoittaja Jeph Loebin tekemään käsikirjoituksen, vaikka sellaista ei koskaan tullut. Warner Bros. palkkasi joulukuussa 2004 David S. Goyerin käsikirjoittamaan, ohjaamaan ja tuottamaan *The Flashin*, koska pitivät käsikirjoituksesta, jonka hän oli tehnyt *[[Batman Begins]]ille* (2005). Ryan Reynoldsia pyydettiin Barry Allenin / Salaman näyttelijäksi, Reynoldsin näyteltyä aiemmin Marvel-elokuvassa ** (2004) ja Wally Westillä oli tarkoitus olla sivurooli. Goyer aikoi ottaa inspiraatiota Sam Raimin ''Spider-Man''-trilogiasta sekä Mike Baronin, Mark Waidin ja Geoff Johnsin Salama-sarjakuvista. Helmikuussa 2007 Goyer erosi projektista luovien erimielisyyksien vuoksi, ja Shawn Levy palkattiin uudeksi ohjaajaksi sekä valvomaan uuden käsikirjoituksen tekemistä Goyerin version pohjalta, mutta erosi lokakuussa projektista *[[Night at the Museum 2|Night at the Museum 2:n]]* (2009) tuotantoaikataulun vuoksi. David Dobkin valittiin uudeksi ohjaajaksi ja Dobkin päätti tehdä elokuvasta Wally Westiin keskittyvän spin-offin *Justice League: Mortal* -elokuvalle. Craig Wright työsti seuraavan kuukauden aikana käsikirjoitusta elokuvalle, ennen kuin *Justice League: Mortal* peruttiin ja Warner Bros. antoi vuoden 2008 ensi-iltapäivämäärän toiselle elokuvalle. Käsikirjoittajien lakko 2007–2008 viivästytti elokuvaa lisää, ja heinäkuussa 2009 Charles Roven liittyi mukaan projektiin, Geoff Johnsin toimiessa luovana konsulttina ja luonnostellessa tarinan, jonka pohjalta Dan Mazeau tekisi käsikirjoituksen. Lokakuussa Roven sanoi, ettei studio ollut itsevarma elokuvan laittamisesta tuotantoon. Mazeau kiisti Rovenin väitteen ja sanoi elokuvan etenevän suunnitellusti. Kesäkuussa 2010 *[[Green Lantern (elokuva)|Green Lanternin]]* (2011) käsikirjoittajat Greg Berlanti, Michael Green ja Marc Guggenheim palkattiin tekemään käsikirjoitus elokuvalle, jonka inspiraationa toimisivat Johnsin sarjakuvat ja joiden päähenkilönä on Barry Allen. Heinäkuussa 2013 *[[The Hollywood Reporter]]* raportoi elokuvan suunnitellun ensi-illan olevan vuonna 2016.

Lokakuussa 2014 Warner Bros. julkisti *The Flashin* osana DC Extended Universea (DCEU) ja elokuvan alkuperäiseksi ensi-iltapäivämääräksi 23. maaliskuuta 2018, Ezra Millerin ollessa valittu Barry Allenin / Salaman näyttelijäksi. Miller teki myös cameoesiintymiset elokuvissa *[[Batman v Superman: Dawn of Justice]]* ja *[[Suicide Squad (elokuva)|Suicide Squad]]*, jotka molemmat saivat ensi-iltansa vuonna 2016. Miller oli myös yksi *[[Justice League (elokuva)|Justice Leaguen]]* (2017) pääosien esittäjistä. Huhtikuussa 2015 Phil Lord and Christopher Miller oli palkattu suunnittelemaan elokuvan tarina, ja Seth Grahame-Smith osallistui neuvotteluihin elokuvan ohjaamisesta ja käsikirjoittamisesta. Hän erosi projektista huhtikuussa 2016 luovien erimielisyyksien vuoksi, mutta Warner Bros. säilytti hänen käsikirjoituksensa. Kesäkuussa Warner Bros. palkkasi Rick Famuyiwan uudeksi ohjaajaksi, ja Kiersey Clemons oli hänen ensisijainen vaihtoehtonsa Iris Westin näyttelijäksi, Rita Oran ja Lucy Boyntonin ollessa myös ehdolla. Clemonsin roolivalinta vahvistettiin pian tämän jälkeen. Elokuussa ilmoitettiin, että Ray Fisherin näyttelemän Victor Stone / Kyborgi tulisi esiintymään elokuvassa, ja  Famuyiwa vahvisti asian seuraavan kuukauden aikana saatuaan uuden käsikirjoituksen valmiiksi. Billy Crudup oli myös neuvotteluissa Barryn isän, Henry Allenin, näyttelijäksi. Seuraavan kuukauden aikana Famuyiwa kuitenkin erosi projektista luovien erimielisyyksien vuoksi. Tammikuussa 2017 Joby Harold palkattiin tekemään yhden sivun versio uudesta käsikirjoituksesta, Robert Zemeckisin ja Matthew Vaughnin ollessa toukokuussa ehdokkaina ohjaajiksi, Sam Raimin ja Marc Webbin itse kieltäytyessä tarjouksesta.

Vuoden 2017 San Diego Comic-Con Internationalissa ilmoitettiin, että elokuva saisi uudeksi nimekseen *Flashpoint*, joka perustui samannimiseen sarjakuvaan. Tänä aikana Dan Mazeau osallistui jälleen käsikirjoituksen työstämiseen. Syyskuussa Gal Gadotin odotettiin palaavan Diana Prince / Ihmenaisen rooliin, ja marraskuussa Johns sanoi Thomas Waynen version Batmanistä olevan juonen avainhenkilö. Jeffrey Dean Morgan ilmaisi halunsa palata Thomas Waynen rooliin näyteltyään tätä aiemmin *Batman v Superman: Dawn of Justicen* takaumakohtauksessa. Tammikuussa 2018 John Francis Daley ja Jonathan Goldstein osallistuivat neuvotteluihin elokuvan ohjaamisesta ja käsikirjoittamisesta. Studio oli keskustellut myös Ben Affleckin kanssa elokuvan ohjaamisesta, koska Zemeckis kieltäytyi ohjaajan paikasta aikataulunsa vuoksi, mutta Affleck kieltäytyi myös ohjaajan paikasta. Daley ja Goldstein vahvistettiin ohjaajiksi maaliskuussa 2018, ja seuraavan kuukauden aikana tarinan *Flashpoint*-elementeistä luovuttiin. Elokuvan kuvausten oli tarkoitus alkaa Lontoossa heinäkuussa ja elokuvan kuvailtiin olevan *Flashpoint*-sarjakuvasta otetun juonielementin inspiroima kaoottinen aikajana, missä supersankarit olivat kadonneet tai levittäytyneet. Johns oli kiinnitetty tuottajaksi, ja Gadot, Clemons, Crudup ja Fisher yhä kiinnitettyinä elokuvan muihin tärkeisiin rooleihin. Myöhemmin Gadotin, Clemonsin ja Fisherin odotettiin jäävän pois elokuvasta, mutta Harold kreditoitiin elokuvan käsikirjoittaaksi ja Jeffrey Chernov yhdeksi tuottajista. Kuvausten suunniteltiin alkavan 30. joulukuuta 2018 Los Angelesissa.

Maaliskuussa 2019 Ezra Millerillä oli luovia erimielisyyksiä Daleyn ja Goldsteinin käsikirjoituksen kanssa, jolloin hän päätti sarjakuvantekijä Grant Morrisonin kanssa tehdä uuden käsikirjoituksen, joka olisi synkempi kuin Daleyn ja Goldsteinin versio. Elokuvan nimi myös muutettiin takaisin muotoon *The Flash*. Heinäkuussa Daley ja Goldstein erosivat projektista, Andy Muschiettin ja Christina Hodsonin osallistuessa neuvotteluihin ohjaamisesta ja uuden käsikirjoituksen tekemisestä. Barbara Muschietti liittyi projektiin Michael Discon kanssa yhdeksi tuottajista. Andy Muschiettin ja Hodsonin palkkaaminen vahvistettiin marraskuussa 2019 ja kuvausten odotettiin alkavan vuonna 2021. Tammikuussa 2020 Andy Muschietti sanoi elokuvan yhä sisältävän *Flashpoint*-sarjakuvasta tuttuja elementtejä.

### Esituotanto
Kesäkuussa 2020 Michael Keaton osallistui neuvotteluihin Bruce Waynen / Batmanin rooliin palaamisesta. Hän näytteli hahmoa aiemmin Tim Burtonin elokuvissa *[[Batman (vuoden 1989 elokuva)|Batman]]* (1989) ja *[[Batman – paluu]]* (1992). Keatonin version ilmoitettiin olevan vaihtoehtoisen tulevaisuuden versio Batmanistä, ja kuvausten odotettiin alkavan vuoden 2021 alussa. Kuukauden lopussa Fisheriä pyydettiin muiden Oikeuden Puolustajien näyttelijöiden ohella tekemään elokuvassa cameoesiintyminen. Elokuussa Keatonin roolivalinta vahvistettiin, ja Ben Affleckin paljastettiin palaavan näyttelemään DECU-versiota nykypäivän Batmanistä. Affleck perusteli syynsä rooliin palaamiseen sillä, ettei hän esiintyisi useimmissa elokuvan kohtauksista.

Seuraavan kuukauden aikana, DC FanDomen virtuaalitapahtumassa ”Explore the Multiverse”, Barbara Muschietti sanoi elokuvan sisältävän monia DC-universumin hahmoja. Salaman on tarkoitus toimia ”näiden hahmojen ja aikajanojen välisenä siltana”, mitä voitaisiin käyttää DCEU:n jatkumon uudelleenkäynnistyksenä ilman, että edellisillä tapahtumilla olisi enää merkitystä. Lokakuussa 2020 Crudup osallistui neuvotteluihin projektiin palaamisesta Warner Brosin kanssa tehdyn uuden sopimuksen kautta, mutta Clemonsin paluu projektiin oli yhä epävarma. Tammikuussa 2021 Kyborgi kirjoitettiin pois elokuvasta, kun Fisher kieltäytyi enää työskentelemästä DC Filmsin johtaja Walter Hamadan kanssa, vedoten *Justice Leaguen* sijaisohjaaja Joss Whedonin käytökseen kuvauspaikalla. Hahmolle ei kuitenkaan valittu uutta näyttelijää. Saman kuukauden aikana Andy ja Barbara Muschietti saapuivat Isoon-Britanniaan valmistelemaan tuotannon aloittamista. Helmikuussa Sasha Calle valittiin näyttelemään Terästyttöä. Lisäksi Crudupin vahvistettiin palaavan Henry Allenin rooliin.

Maaliskuussa 2021 Clemons sitoutui palaamaan Iris Westin rooliin, vaikka hänen aiempi esiintymisensä *Justice Leaguessa* oli leikattu pois. Maribel Verdú valittiin näyttelemään Barryn äitiä Nora Allenia. Crudup joutui vetäytymään Henry Allenin roolista *[[The Morning Show|The Morning Show’ta]]* koskevien aikataulujensa vuoksi, jolloin hahmolle päätettiin etsiä uusi näyttelijä. Maaliskuun lopussa Keaton paljasti, ettei ollut vielä käsikirjoitusta ennen kuin päätti liittyisikö elokuvaan. Hän oli myös huolissaan koronaviruspandemian vaikutuksesta Britanniaan sekä aikatauluistaan muiden projektien parissa. Pian tämän jälkeen Ron Livingston valittiin Crudupin korvaajaksi Henry Allenin rooliin, Ian Loh nuoren Barry Allenin näyttelijäksi takaumakohtauksiin, sekä Saoirse-Monica Jackson ja Rudy Mancuso tuntemattomiin rooleihin. Keaton myös vahvisti olevansa yhä mukana elokuvassa. Ennen kuvausten alkua Muschiettit ilmoittivat oman tuotantoyhtiönsä Double Dreamin olevan mukana tuottamassa elokuvassa. Marianne Jenkins oli kiinnitettynä vastaavaksi tuottajaksi. Siihen aikaan Fisher sanoi olevansa ”samalla aaltopituudella” Andy Muschiettin kanssa siitä, miten käsitellä supersankaritarinoita. Hän toivoi voivansa palata Kyborgin rooliin, jos Warner Bros. ja Hamada pyytäisivät häneltä anteeksi.

### Kuvaukset
Kuvaukset alkoivat 19. huhtikuuta 2021 Warner Bros. Studiosin tiloissa, Leavesdenissä, Hertfordshiressa, Englannissa. Elokuvan kuvasi Henry Braham. Toukokuussa kuvaukset sijoittuivat Burghley Houseen, Stamfordiin. Kesäkuussa Miller, Clemons, Keaton ja Calle kuvasivat Central Cityyn sijoittuvia kohtauksia St Paulin katedraalissa, ja Gotham Cityyn sijoittuvia kohtauksia Edinburghissä ja Glasgow’ssa. Heinäkuussa kuvauksia jatkettiin Glasgow’ssa Ingram Streetillä, George Squarella, John Streetillä ja Cochrane Streetillä, George Squaren toimiessa Batmobile-kohtausten kuvauspaikkana. 29. heinäkuuta kuvaukset keskeytettiin hetkeksi, kun yksi kamerankäyttäjistä joutui onnettomuuteen Batcyclen selässä kuvattavan kohtauksen kuvausten aikana West George Streetillä. Syyskuun alussa Luke Brandon Field paljasti myös näyttelevänsä elokuvassa. Kuvaukset saatiin päätökseen 18. lokakuuta 2021.

### Jälkituotanto
John ”DJ” Desjardin toimi elokuvan visuaalisten efektien päävastaavana, toimittuaan samassa tehtävässä myös DCEU-elokuvien *[[Man of Steel]]* (2013), *Batman v Superman: Dawn of Justice* ja *Justice League* parissa, sekä viimeisenä mainitun ohjaajan versiossa *[[Zack Snyder’s Justice League]]* (2021). Joulukuussa 2021 paljastettiin, että Michael Shannon ja Antje Traue palaavat *Man of Steelistä* näyttelemään kenraali Zodia ja Faora-Ulia. Lisäksi entisten ohjaajien, John Francis Daleyn ja Jonathan Goldstein, vahvistettiin saavan krediitit elokuvan tarinasta yhdessä Hodsonin kanssa. Helmikuussa 2022 Temuera Morrisonin raportoitiin palaavan näyttelemään Vesimiehen isää, Thomas Curryä.

## Musiikki
Benjamin Wallfisch valittiin huhtikuussa 2021 elokuvan säveltäjäksi, sävellettyään aiemmin musiikin myös Muschiettin elokuviin *[[Se (vuoden 2017 elokuva)|Se]]* (2017) ja *[[Se – Toinen luku]]* (2019), sekä DC-elokuvaan *[[Shazam! (elokuva)|Shazam!]]* (2019).

## Julkaisu
*The Flash* sai ensiesityksensä Grauman’s Chinese Theatressa, Hollywoodissa, 12. kesäkuuta 2023. Teatteriensi-iltansa elokuva sai Suomessa 14. kesäkuuta 2023 ja Yhdysvalloissa 16. kesäkuuta 2023. Elokuvan aiemmin suunnitellut ensi-iltapäivämäärät olivat 23. maaliskuuta 2018, 16. maaliskuuta 2018, 3. kesäkuuta 2022, 1. heinäkuuta 2022, 4. marraskuuta 2022, ja 23. kesäkuuta 2023. Useimmat ensi-iltapäivämäärien vaihtumiset johtuivat ohjaajien vaihtumisesta, mutta kesäkuun 2022 ensi-illan siirtyminen marraskuulle johtui koronaviruspandemiasta.

## Arvosteluja

## Huomioita

## Lähteet

## Aiheesta muualla
*